  Туспуктэм: Удмуртиысь тӧролэн но кивалтэтлэн пресс-службазы Наталия Сильвестрова Выль ар шутэтскон нуналъёсы Удмуртиысь туристической интыосы 87 сюрс 573 туристъёс но экскурсантъёс вуылӥзы. Праздникъёс вылтӥ 240 пала ужрадъёс радъяськизы. Со сярысь элькун тӧролэн но кивалтэтлэн пресс-службазы ивортӥз. Вотка 30-тӥ толсурысен 8-тӥ толшорозь 19 сюрслэсь трос куноосты пумитаз. П. И. Чайковскийлэн музей-усадьбаяз XIX дауре Россиысь Ымусьтон сям-йылолъёслы сӥзем интерактивной экскурсия (6+) возьматӥзы. Программае 13 сюрс 88 мурт пыриськиз. 1,5 сюрс пала адями Благовещенской соборе Ымусьтон вӧсяськонэ вуылӥз. Собор азьын нырысьсэ ӧй скульптураосын «Благовест» фестиваль (0+) ортчиз. Шарканын Тол Бабайлэн юртъераз выль ар программа 16-тӥ толсурысен кутскиз, отчы 10 сюрслэсь трос адями пыриськиз. Оглом вань шутэтскон нуналъёс ӵоже Шаркан ёрос 11 сюрс 158 туристъёсты но экскурсантъёсты пумитаз. Грах ёросысь Котловка гуртэ Обыдалэн резиденцияз 2 сюрс 886 адями вуылӥз. Отчы но Шарканэ нылпиосын семьяос тросгес ветлӥзы. Озьы ик уно туристъёс Дэри (6 сюрс 799 адями), Сарапул (5 сюрс 245 адями), Кизнер (3 сюрс 877 адями), Кез (3 сюрс 535 адями) но Эгра (2 сюрс 603 адями) ёросъёсы ветлӥзы. Сарапулысь музей-заповедниклэн преник фестивалез но выль арлы чебермам ярдур вашкала купеч каре 4 сюрс пала адямиез кыскиз. 2024-тӥ арлэн нырысетӥ арняяз трос куноосты пумитазы М. Т. Калашников нимо музейын (6 сюрс 620 адями), Удмуртиысь зоопаркын (3 сюрс 697 адями), К. Герд нимо йӧскалык музейын (3 сюрс 369 адями), «Нечкино» курортын (3 сюрслэсь трос адями), «Деревня Хаски» центрын (2 сюрс 657 адями), «Лудорвай» музей-заповедникын (1 сюрс 500 адями), «Тылыс» огъетын (1 сюрс 450 адями). Тросаз интыосын туристъёслэн лыдӟы «Путешествуй по Удмуртии» акцилы луыса но, со 20-тӥ толшорозь кыстӥське. « Йылпумъяськись выль ар кампания зэматӥз, Удмуртия Россиын улӥсьслы толалтэ шутэтскон инты сямен тунсыко луэ шуыса. Нырысь ик, тросэз Удмуртиын улӥсьёс мукет улосвылъёсы мынэм интые элькунын  шутэтсконэз бырйизы. Соос Воткае, Шарканэ, Сарапулэ вуылӥзы, Благовещенской соборын нырысетӥ вӧсяськонэ, преник фестивале, Тол Бабайлэн праздниказ мыло-кыдо пыриськизы, инкуазьын «Туризм и индустрия гостеприимства» ӵектос улсын пуктэм модульной коркаосын шутэтскизы. Кыкетӥез, ӵапак асьме элькунмес Москваысь, Марий Элысь, Татарстанысь, Пермь, Свердловск но мукет улосвылъёсын улӥсьёс семьяосынызы но эшъёсынызы выль ар нуналъёсты ортчытыны бырйизы, соосты зоопарк, гурезь куасэн нискыланъя курортъёс, «выжыкыл Удмуртилэн» интыосыз, бадӟым музейёс тунсыкъяськытӥзы » Юлия Бадаш, Удмуртиысь туризмъя агентстволэн кивалтӥсез  Тодэ вайытом, Удмуртиын туристъёслы мобильной ватсэт ужаны кутскиз. Тегъёс: Туризм Удмуртиысьтуризм Выльар Удмуртия шутэтскон  